Active Club

Active Club on yhdysvaltalaisperäinen valkoista ylivaltaa ja äärioikeistolaista akselerationismia edustava hajautetun toimintamallin verkosto. Se jakautuu paikallisiin kerhoihin, joiden tarkoitus on elvyttää ”soturihenki” kamppailulajien harjoittamisen ja ”eurooppalaisen perimän” vaalimisen kautta. Active Club viittaa itseensä alt-rightin johtavana kamppailulajikerhona. Se perustettiin tammikuussa 2021. Active Club pyrkii luomaan ”valkoista rotutietoisuutta” ja pitää vihollisinaan juutalaisia sekä seksuaalivähemmistöjä. Liike on myös globalisaatiota vastustava.
Active Club perustettiin pitkälti Robert Rundon johtaman Rise Above Movementin pohjalle. Tammikuussa 2021 Rundo aloitti liikkeen podcastin pitämisen uusnatsi Denis Kapustinin kanssa. Siinä kaksikko alkoi kannustaa tukijoitaan omien paikallisten kerhojensa perustamiseen. Yhdysvalloissa Active Club on markkinoinut valkoista ylivaltaa, osallistunut mielenosoituksiin ja pitänyt usein yksityisiä tapahtumia, jotka ovat keskittyneet esimerkiksi kuntoiluun ja kirjojen tai lippujen polttamiseen. Active Clubin jäsenet näkevät Anti-Defamation Leaguen mukaan itsensä taistelijoina, jotka valmistautuvat sotaan ”valkoisten kansanmurhaa” valmistelevaa ”järjestelmää” vastaan. Eri alueille levittäydyttyään Active Club on omaksunut paikallisesti puhuttelevaa symboliikkaa. Yhdysvalloissa se on korostanut perinteisiä kristinuskon arvoja, valkoista identiteettiä ja eurooppalaisperäistä kulttuuria. Verkoston taktiikat vaihtelevat ryhmittäin. Yhdysvalloissa se on tehnyt yhteistyötä White Lives Matter -liikkeen ja Patriot Frontin kanssa. Robert Rundo on kertonut saaneensa vaikutteita Active Club -verkoston kehittämiseen Itä-Euroopassa viettämästään ajasta ja paikallisista äärioikeistoliikkeistä.
Syksyyn 2023 mennessä Active Club oli aloittanut toimintansa vähintään 25:ssa Yhdysvaltain osavaltiossa ja ulkomailla. Yhdysvaltain ja Euroopan lisäksi toimintaa on ollut Australiassa ja Uudessa-Seelannissa.
Toiminta Suomessa.
Active Club aloitti toimintansa Suomessa arviolta vuoden 2022 puolessavälissä. Kerhoja perustettiin vuoteen 2025 mennessä ainakin Uudellemaalle, Turun seudulle, Tampereelle, Ouluun, Kokkolaan, Jyväskylään, Päijät-hämeeseen ja Satakuntaan Active Club on Suomessa esittäytynyt ”kansallisradikaaliksi”. Suojelupoliisin mukaan toiminta on yleistä järjestystä ja turvallisuutta uhkaavaa ekstremististä toimintaa. Tutkija Tommi Kotosen mukaan liikkeen rekrytointi on ollut tehokasta ja houkutellut enemmän nuoria mukaan äärioikeistolaiseen aktivismiin. Väitöskirjatutkija Maaria Kyllösen mukaan verkoston toimintaan osallistuu arviolta 50 jäsentä. Suomalaiset Active Club -jäsenet ovat verkostoituneet muiden muassa virolaisten ja ranskalaisten äärioikeistoliikkeiden kanssa. Yle on pystynyt yhdistämään Active Clubin jäseniä Sinimustaan liikkeeseen näiden rikostutkintojen kautta
Rikostapaukset.
Ruotsissa lokakuussa 2025 syyttäjä nosti syytteet neljää 20–24-vuotiasta miestä vastaan koskien elokuussa Tukholmassa tapahtunutta väkivalta-aaltoa. Syyttäjän mukaan tekojen takana on rasistinen motiivi ja jokainen syytetyistä on kytköksissä Active clubin Ruotsin osaston toimintaan. Ruotsalaiset Oliver Sima Petrell, Olof Pantzar, Casper Englund, ja Joey Greven saivat tuomiot jotka vaihtelivat kolmesta vuodesta kolmeen vuoteen ja kuuteen kuukauteen.